Viva la Vida

"Viva la Vida" הוא שיר של להקת הרוק האלטרנטיבי הבריטית, קולדפליי. השיר יצא לאור ב-13 ביוני 2008 כסינגל השני מתוך אלבום האולפן הרביעי של הלהקה, Viva la Vida or Death and All His Friends. השיר נכתב על ידי חברי הלהקה, והוא זכה להצלחה מסחרית עצומה. פירוש הביטוי "Viva la Vida" בספרדית הוא "יחי החיים" או "חיה את החיים". השיר הגיע למקום הראשון במצעד הסינגלים הבריטי ובבילבורד הוט 100 האמריקאי, מה שהפך אותו לשיר הראשון של הלהקה שמגיע למקום הראשון בשני המצעדים בו-זמנית. השיר זכה בפרס גראמי בקטגוריית "שיר השנה" בטקס גראמי ה-51 שנערך בשנת 2009. נכון לשנת 2014, השיר נמכר בכ-7.1 מיליון עותקים ברחבי העולם. השיר הופיע בתוכנית "משפחת סימפסון" בפרק Million Dollar Maybe. כותרת השיר בספרדית "Viva la Vida" נלקחה מציור בן המאה ה-20 של הציירת המקסיקנית, פרידה קאלו. במהלך הפקת האלבום Viva la Vida התנסו חברי הלהקה במספר גרסאות שונות שלו, ולבסוף כל אחד מהם הביע את דעתו ביחס לאיזו גרסה יש לבחור. מילות השיר מוצגות בידי מספר האומר כי בעבר שלט בעולם ("I Used To Rule The World"). השיר מכיל אזכורים רבים מהתנ״ך ומהברית החדשה. לדוגמה, הביטוי ״עמודי חול״ ("Pillars Of Sand") נלקח ממשל מן הברית החדשה על כסיל שבנה את ביתו על עמודים עשויים חול, לעומת אדם חכם הבונה את ביתו על עמודים עשויים אבן. הביטוי ״עמודי מלח״ (״Pillars Of Salt") נלקח מהסיפור התנ״כי על אשת לוט, שהפכה לנציב מלח. המילים ״היה לי למראה, לחרב, למגן״ ("Be My Mirror, My Sword, My Shield") הן גם התייחסויות לתנ״ך, מאחר שמתייחסים לתנ״ך כחרב באיגרת אל האפסים וכמראה באיגרת יעקב. המשפט ״אני יודע שפיטר הקדוש לא יקרא בשמי״ ("I Know Saint Peter Won't Call My Name") מתייחס לאמונה העממית שפטרוס הקדוש שומר על השערים לגן העדן. כמו כן, לפי האמונה העממית הוא אוחז ב״ספר החיים״ וקורא בשמותיהם של אלו שהאמינו בישו במהלך חייהם. המשפט ״ראשי על מגש כסף״ ("My head Upon A Silver Plate") מתייחס לכריתת ראשו של יוחנן המטביל לפי בקשתה של שלומית בת הרודיאס, שיביאו לה את ראשו על גבי צלחת. השיר יצר הדים רבים כמו גם ויכוחים באשר למשמעותו. היו שטענו שהשיר עוסק במהפכה הצרפתית. חברי הלהקה עצמה אינם שותפים לפרשנות הזו, ולדבריהם מדובר במלכים ובמהפכות באופן כללי. Viva La Vida קיבל ביקורות שבח רבות. ג'וש האת'ווי מהעיתון The Plain Dealer כתב כי השיר הוא הקליט ביותר מהאלבום Viva la Vida or Death and All His Friends. בריאיון לאתר IGN, כתב המבקר צ'אד גרישו כי ״זו הפשיטה היחידה של הלהקה אל פופ התזמורות חסר הבושה. מצד שני, פריטת המיתרים הנמרצת והשירה הנפלאה הופכות אותו להרבה יותר מדי מקסים וחי מכדי לא לחבב אותו, ועוד יותר קשה לא לאהוב אותו״. "Viva La Vida" מתחיל עם נגינה גרנדיוזית ומילים סוחפות המפרטות את הכאב של הדחה ממעמד גבוה. צליליו החזקים גובלים בהגזמה לכל אורכו של השיר, אך קולדפליי יודעים כיצד ללכת על חבל דק בצורה מושלמת. הפעמונים, הצלצולים והתזמורת, כולם קיימים בפזמון, אך קולו של כריס מרטין עדיין חודר דרכם כמו קריאת חצוצרה. לירית, הכאב של הגיבור הוא ברור, אבל סריקת המילים על פעמוני ירושלים, חיל הפרשים הרומאים ופטרוס מעניק ל-"Viva La Vida" אווירת תבונה הנדירה למציאה בשירי הפופ הפופולריים ביותר של היום. — ביל לם מאתר About.com.‏ מידע על הסינגל "Viva la Vida" באתר מיוזיק בריינז מידע על היצירה "Viva la Vida" באתר Discogs גרסאות נוספות ל"Viva la Vida" באתר SecondHandSongs סרטון השיר "Viva la Vida" באתר יוטיוב ביקורת על Viva La Vida, ביל לם, אבאוט. קום. The 500 Best Pop Songs (Nos. 500-301): Staff List, בילבורד, ‏17 באוקטובר 2023 (באנגלית אמריקאית) היטליסט: מצעד המוזיקה של ישראל mako, באתר hitlist.mako.co.il, ‏2024-03-25 מידע על Viva la Vida, באתר המצעד האוסטרי, ארכיון מידע על Viva la Vida, באתר המצעד האיטלקי, ארכיון מידע על Viva la Vida, באתר המצעד הגרמני מידע על Viva la Vida, באתר מצעד דנמרק מידע על Viva la Vida, באתר המצעד הנורווגי מידע על Viva la Vida, באתר המצעד של ניו זילנד מידע על Viva la Vida, באתר המצעד הספרדי מידע על Viva la Vida, באתר המצעד הפיני מידע על Viva la Vida, באתר המצעד הצרפתי, ארכיון מידע על Viva la Vida, באתר המצעד השוודי Billboard Global 200, Billboard, ‏2023 (באנגלית אמריקאית) Billboard Global Excl. U.S., Billboard, ‏2023 (באנגלית אמריקאית)